Warwick

Warwick er administrasjonsby i Warwickshire i England. Den er også administrasjonssenter for distriktet Warwick. Byen ligger ved elven Avon, 18 km sør for Coventry og rett vest for Leamington Spa og Whitnash som den har vokst inn i. Ved folketellingen i 2011 hadde byen en befolkning på 31 345 innbyggere.

Det har vært menneskelig aktivitet ved Warwick så langt tilbake som i neolittisk tid, og det har vært fast bosetning siden minst 500-tallet. Det var en angelsaksisk burh på 800-tallet; festningen Warwick Castle ble opprettet i 1068 som en del av normannernes erobring av England. Warwick School er en privatskole for gutter som hevder å være den tredje eldste skolen i England som er i drift. Grunnleggelsesåret er ukjent, men 914 blir nevnt som en mulighet. Det som er sikkert er at det allerede var en skole der før normannernes invasjon i 1066. Den lå da på et annet sted; den nåværende skolebygningen er fra 1879. Jarledømmet Warwick ble opprettet i 1088 og jarlene kontrollerte byen i middelalderen og bygde bymurer. Av disse befestningsverkene finnes Eastgate og Westgate fortsatt. Festningen ble fra dens første opprettelse videreutviklet til festning av stein, og ble deretter et slott i tidlig moderne tid. Den er i dag en populært sted for turister.

Den store brannen i Warwick i 1694 ødela det meste av middelalderbyen og som resultat av ødeleggelsene er de fleste bygninger fra 1700-tallet og framover. Selv om Warwick ikke ble industrialisert på 1800-tallet, har den hatt vekst siden 1801 da befolkningen utgjorde 5 592 innbyggere.

Byen er også kjent for Warwick Racecourse, en veddeløpsbane som ligger rett utenfor vestporten.

Historie 

Ifølge tradisjonen ble Warwick grunnlagt i 914 da Ethelfleda, søsteren til kong Edvard den eldre, anla forsvarsverker mot danskene der. I 1016 invaderte danskene Mercia og brente ned det meste av Warwick, inkludert et nonnekloster som stod der St. Nicholas' kirke står i dag.

På grunn av festningsverkene ble Warwick raskt et viktig administrativt senter for Mercia. I det 11. århundre ble England delt inn i administrative områder, shires, og det området som ble styrt fra Warwick fikk navnet Warwickshire. Da Domesday Book ble skrevet ned i 1086 var byen betegnet som en royal borough.

Senere i middelalderen ble Warwick kontrollert av jarlen av Warwick, og fikk en bymur. Av denne er det bare vest- og østporten som er bevart. På tross av at stedet var et administrasjonssenter og hadde bymur var det først i 1545 at Warwick fikk bystatus.

Under den engelske borgerkrigen kontrollerte parlamentarianerne byen. Sir Edward Payto ledet garnisonen der under en to uker lang beleiring, og klarte å beholde kontroll over byen. Senere oversikter viser at det fra 1644 til 1646 var en garnison på omkring 350 mann der, under oberst Purefoy og major John Bridges.

I 1694 ble store deler av byen ødelagt av brann, og det er på grunn av dette at man finner et stort antall bygninger fra siste del av det 17. og første del av det 18. århundre. Brannen ødela også det meste av den store sognekirken St. Mary, men både koret og Beauchamp-kapellet overlevde. Sistnevnte har navn etter Richard de Beauchamp, 13. jarl av Warwick, som er gravlagt der.

Kommunikasjon 

Warwick ligger nær M40 og hovedveien A46. Byen har også gode jernbaneforbindelser, med direkte linjer til London, Birmingham og Stratford-upon-Avon med Chiltern Railways og Central Trains fra Warwick stasjon og Warwick Parkway stasjon.

Grand Union-kanalen renner gjennom byen.

Kultur 

J.R.R. Tolkien ser ut til å ha blitt påvirket av Warwick og dens rolle innen kongedømmet Mercia. Han kjente byen godt, og giftet seg der. Lynn Forest-Hill presenterte i Times Literary Supplement overbevisende argumenter for at to viktige steder hans bøker var basert på Warwick: Edoras på den eldre, angelsaksiske byen og Minas Tirith på den normanniske byen med slottet. Det er også aspekter i handlingsgangen i Ringenes herre som har paralleller i romansen Guy of Warwick.

Det historiske sentrum i byen har vært bakgrunn i en rekke TV-serier, som Dangerfield, Pride and Prejudice, Tom Jones (TV-serie) og Moll Flanders.

 Vennskapsbyer 
Warwick har følgende vennskapsbyer:

  Saumur, Frankrike (siden 1976)
  Verden an der Aller, Tyskland (siden 1989)
  Havelberg, Tyskland (siden 1990)

Det er også etablert vennskapsbånd med distriktet Bo i Sierra Leone.

 Referanser 

 Litteratur 
 Allen, Geoff (2000): Warwickshire Towns & Villages, Sigma Leisure, ISBN 1-85058-642-X
 Allison, K. J.; Dunning, R. W.; Jones, S. R. (1969): «The Borough of Warwick: Introduction» i: Stephens, W. B.: A History of the County of Warwick: Volume 8, The City of Coventry and Borough of Warwick, Victoria County History, ISBN 0-19-722734-1, s. 417–451.
 Harfield, C. G. (1991): «A Hand-list of Castles Recorded in the Domesday Book» i: English Historical Review 106, s. 371–392, doi:10.1093/ehr/CVI.CCCCXIX.371, JSTOR 573107
 Pevsner, Nikolaus; Wedgwood, Alexandra ([1966] 1996): Warwickshire, The Buildings of England, Penguin Books, ISBN 0-14-071031-0
 Slater, Terry (1981): A History of Warwickshire'', Phillimore, ISBN 0-85033-416-0

Eksterne lenker 
 
 Warwick District Council
 Warwick Town Council
 Warwick i Building History
 Warwickshire's Railways, historien til Warwicks jernbane fra 1838 til 1968

Byer i Warwickshire